钦定古今图书集成/明伦汇编/氏族典/第123卷 > 陈源
## 钦定古今图书集成/明伦汇编/氏族典/第123卷 > 陈源

按《宋史陈源传》：“源淳熙中提举德寿宫，颇有宠，俄带
浙西副总管。给事中。赵汝愚言内侍不当干军政，遂罢。源恃恩颛恣，孝宗闻而恶之。十年春，诏源应奉日
久，特落阶官，与京祠。给事中宇文价封还录黄，改外
祠。台官黄洽等又劾之，乃谪源建州居住，籍其赀。言
者犹未已，移源郴州。光宗即位，复召还。绍熙四年，自”
拱卫大夫、永州防御使除入内内侍省押班。帝以疾
不朝重华宫，源与内侍杨舜卿、林亿年数有间言。宁
宗即位，命三人俱事光宗于泰安宫。御史章颖论其
离间君亲，乞行诛窜。诏罢源等官，源抚州居住。庆元
二年，以生皇子恩，许自便。给事中汪义端驳之，乃移
源婺州。源在贬所，与妓滥以淫媟闻，人疑其非“宦者”
云。